‘मुझे अपने बेटे की शहादत पर गर्व है। भारतीय सेना में मेरे बेटे की तरह और भी कई वीर जवान हैं, जो हमारे देश को हमेशा महफूज रखेंगे।’ यह उस मां की अश्रुपूरित श्रद्धांजलि है, जिसका लाड़ला महज २४ साल की उम्र में कारगिल की जंग में शहीद हो गया था। इन शब्दों को कहते समय शहीद कैप्टन मनोज पांडे की मां मोहिनी की आंखों में बहती आंसुओं की धार में भी बेटे की शहादत का गर्व साफ झलक रहा था। भारतीय सेना ने परमवीर चक्र प्राप्त कैप्टन मनोज पांडे की स्मृति में विजय गैलरी बनाई है। मोहिनी पांडे ने शनिवार को इसका उद्घाटन किया। उनके साथ मनोज के भाई मनमोहन भी थे। यहां स्थित विजय स्तंभ के पास बनी इस गैलरी में भारतीय सेना द्वारा कारगिल में इस्तेमाल किए गए हथियारों को प्रदर्शित किया गया है। पाकिस्तान के पूर्व राष्ट्रपति जन. परवेज मुशर्रफ के ताजा बयान की चर्चा करते हुए जनरल मलिक ने कहा, ‘वे हमेशा झूठ बोलते हैं। कभी कहते हैं कि कारगिल की जंग में आतंकियों का हाथ था तो कभी वे इसमें पाकिस्तानी सेना का हाथ बताते हैं।’ उन्होंने चेतावनी दी कि पाकिस्तान में फिर कोई दूसरा मुशर्रफ बन सकता है। ऐसे में देश को हमेशा तैयार रहना चाहिए। जनरल मलिक के साथ उनकी पत्नी और सेना, वायुसेना के कई अधिकारी व जवान मौजूद थे। वायुसेना ने इस मौके पर ‘सफेद सागर’ इलाके में अधिकारियों की शहादत को याद किया।